Papersnake/gushiwen huggingface dataset:
石尤歌
石韫玉（清代）

石尤石尤，尔将令人勿远游，奈何阻我江上之归舟。

江风猎猎吹不已，悬旌摇摇西北指。江风西北吹，江水东南流。

侬家遥在胥水头，归涂阻且修。对面之舟疾于矣，行者欢喜守者愁。

石尤风不休，令我生烦忧。
广安朱义从为渝上霜台之客母夫人年八十余极
冯时行（宋代）

振振鹭，鹭于飞。
白华遗音咏洁白，故此翔鹭呈鲜仪。
萱堂八十白仙姿，无心更出风絮词。
夜入佛观灯耿耿，晨翻贝叶多发丝。
郎君风档晋人上，芙蕖照映清涟漪。
晨昏定省履声细，鹭兮飞跃随彩衣。
吾闻击石百兽舞，又闻上世巢可窥。
余生眼明见异事，感今怀昔为此诗。
临发崇让宅紫薇
李商隐（唐代）

一树浓姿独看来，秋庭暮雨类轻埃。
不先摇落应为有，已欲别离休更开。
桃绥含情依露井，柳绵相忆隔章台。
天涯地角同荣谢，岂要移根上苑栽。
戏呈孔毅父
黄庭坚（宋代）

管城子无肉食相，孔方兄有绝交书。文章功用不经世，何异丝交缀露珠。

校书著作频诏除，犹能上车问何如。忽忆僧床同野饭，梦随秋雁到东湖。
春夜同陆不淄尤时纯子邱兄赋新月
林古度（清代）

新月出东林，清光犹未深。依人一片影，孤客万重心。

夜浅留余态，春寒助苦吟。梅花更幽绝，寂寂弄轻阴。
孺子濯缨图
郑思肖（宋代）

秋影澄澄湛碧波，濯缨人远意如何。临风歌罢飘然去，卖弄沧浪清处多。
承德亨见访
杨奂（金朝）

世事元无定，人生只合閒。君今悲白发，我亦负青山。

废郭官居冷，荒年旅食悭。最怜情意厚，朝至暮方还。
南楼歌送武昌慎太守还朝
贺铸（宋代）

君不见鄂渚山环少城半，高牙之冲仰飞观。
裴回华月天一隅，缥缈青山江两岸。
题榜南楼非昔时，今人可复识元规。
唯余在得昔时月，与此江山长住持。
公堂坐啸无留事，清夜登临谁辨此。
流风逸响殆千年，初见东吴贵公子。
剸繁健手付方州，迎刃未始逢全牛。
潢池小儿归田畴，田无高下乃多收。
每寻不浅胡床兴，更有歌人行酒筹。
明日云颿望嶢阙，镜湖老生愁欲绝。
一钱何敢浼刘公，送行聊以南楼月。
照见金闺待漏时，结佩正冠勤晓谒。
公乎莫负鲈鱼菰菜期，依锦东还使持节。
句
钱昭度（宋代）

伯禹无端教鲜食，水中鱼尽不知休。
访驿马精舍能上人不遇识其从孙萧生进修夜坐诵诗次日书此识别留简能公
刘永之（明代）

晨起忽不乐，驱骑高原行。四山多岚气，日照孤峰明。

亭午际江渡，烟艇浮沙汀。登岸迷所适，岐路方纵横。

忽忆驿马寺，久慕能公名。询途向烟雾，阡陌互纡萦。

渐入石路窄，松萝蔼冥冥。龙象虽寂寞，廊庑犹峥嵘。

道人赴斋出，钟梵杳无声。款户识之子，开室出相迎。

宴坐毕馀景，空花闻夕馨。佳句谁新作，摛藻艳春英。

山尊泻芳醑，秋蔬摘霜茎。性昧空寂旨，心乐儒雅清。

夜止西窗宿，风条中夕鸣。病客既多感，闻此心骨惊。

明当舍之去，沿流到江城。方从湖海游，暂远林壑清。

山门荫寔沼，中涵苔藓青。法源庶无竭，归日浊尘缨。
次韵和次道学士献赠留台吴侍郎洛水泛舟之作
宋庠（宋代）

岁晚风清洛雾开，有人沿泝避嚣埃。
庄谈解辩观濠乐，潘兴能嚣作赋才。
兰菊分洲争向背，凫鹥随棹罢惊猜。
留都吏役虽羁鞅，亦欲抽身更一陪。
燕司封同年以诗见迎
蔡襄（宋代）

寄问闽州明使君，十年蹉跌路岐分。
帐前约束承严节，按下文岐接署云。
北去最先趋画戟，老来应免醉红裙。
新篇一揽思游旧，搔首孤吟日又曛。
德举予丱角友生也书来寄三小诗并示杜门圆妙方指趣深远因次韵为谢仍寄出门散方亦反招隐之义也兼示商叟一笑
李光（宋代）

杜门一法有深机，胜把玄关叩祖师。覆罢忘忧还独酌，免陪歌酒免论棋。
歌三首 其二
王嘉（魏晋）

三禾椮椮林茂孳。金刀利刃齐刈之。
不出门
白居易（唐代）

弥月不出门，永日无来宾。食饱更拂床，睡觉一嚬伸。

轻箑白鸟羽，新簟青箭筠。方寸方丈室，空然两无尘。

披衣腰不带，散发头不巾。袒跣北窗下，葛天之遗民。

一日亦自足，况得以终身。不知天壤内，目我为何人。
季弟黄岩任满大人率家众先归作诗见示恭次元
孙应求（宋代）

长拘棲寓季微官，携杖扶车愧二难。
翘首云山鱼雁远，关心岁二骨毛寒。
方来负米还为养，未遂承颜数问安。
何日庭前环戏彩，共馨夕膳洁晨餐。
寄赵成父鄱阳就养
韩淲（宋代）

荐福碑前水满湖，芝山携酒看来无。老閒就养身须逸，岁晚逢来兴不辜。

岸帻以来谁在座，课经而后自开炉。春稍迤逦梅须好，安得相从一笑呼。
用与可韵为湖亭杂兴十首 其十
吕陶（宋代）

花烂适逢佳节，酒醲宜赏青春。酩酊任他醉客，芳菲付与游人。
二月望游齐山呈仓使二首
钱时（宋代）

生平忠胆上摩天，两鬓如丝山水缘。
欲向翠微穷望眼，淮山无数锁春烟。
三千牍
邵宝（明代）

三千牍，二月读。君何劳，臣何渎。申公言，言不在多。

止辄乙，今如何。右《吕獒》，左《无逸》。不如对此朝还夕。
和张文裕初寒十首 其十
司马光（宋代）

何处初寒好，初寒福善居。长宵对灯火，满室聚诗书。

暂息登山屐，休脂下泽车。所安容膝地，何必更多馀。
答尹春寰真定守
孙继皋（明代）

书传上谷雁来时，落日中原慰所思。守借一麾更重镇，名高三辅望襜帷。

忧边郡阁亲调饷，怀古军城不废诗。分虎画麟同日事，使君身自系安危。
挽王知县
释绍昙（宋代）

东晋风流继令名，家传真本换鹅经。
廉勤自得官中趣，贫节亲书座右铭。
民感庥仁忘赴壑，子明诗礼为趋庭。
疾风谁料摧梁木，猿鹤悲鸣不忍听。
雨止顿寒遂有晴意
陆游（宋代）

雾雨昏昏地气腾，盘中朝暮厌驱蝇。
未看霁色排阴翳，先觉清寒洗郁蒸。
唤客喜倾新熟酒，读书贪趁欲残灯。
明朝乐事真当贺，山北山南曳瘦藤。
曲江亭望慈恩寺杏园花发
周弘亮（唐代）

江亭闲望处，远近见秦源。古寺迟春景，新花发杏园。

萼中轻蕊密，枝上素姿繁。拂雨云初起，含风雪欲翻。

容辉明十地，香气遍千门。愿莫随桃李，芳菲不为言。
夏日南湖汎舟因过琼华园六首
张镃（宋代）

草生荒径没靴深，寂寂危亭藓晕侵。
翠辇不来知几夏，野禽啼暝古松林。
题读书岩
李质（唐代）

独秀山椒石室幽，弦歌太守日来游。不图文史三冬足，常有烟霞五色浮。

道路只今徇木铎，云礽又复绍箕裘。观山未了仍观画，冰雪相看两鬓秋。
霍山（在龙川县）
曹松（唐代）

七千七百七十丈，丈丈藤萝势入天。未必展来空似翅，

不妨开入也成莲。月将河汉分岩转，僧与龙蛇共窟眠。

直是画工须阁笔，况无名画可流传。
苏武归汉
林希逸（宋代）

仗节来归汉，麒麟万古图。艰难曾使虏，慷慨有臣苏。

雁信传何有，旄残齧已无。拜恩趋凤阙，挥涕忆龙湖。

日月依新主，风沙失故吾。一官才属国，揽卷为嗟吁。
赞三十六祖颂
释印肃（宋代）

婆修盘头尊，曾礼大光明。
以杖画佛面，悔达复天真。
次韵蔡天任二首 其一
汪藻（宋代）

远屏郊园谁复过，支筇立到暮钟时。苦无啼鸟坐春去，时见好山缘竹低。

行逢邻僧语一则，绝胜饮客呼三迟。人间万事不关我，以壳自遮如冻龟。
句 其二
释延寿（宋代）

牛胎生象子，碧海起红尘。
买得一猫雏纯黑而雄戏咏
徐渭（明代）

柳条不必穿鱼聘，花径冯教扑蝶行。从此牡丹须再画，要看一线午时晴。
夜集夏桂洲宅送崔后渠
陆深（明代）

无限高怀付酒边，烛花如为吐红莲。雨馀残暑消帘幕，月转微风袅篆烟。

东阁大开留别客，玳筵高启列群仙。不知今夕为何夕，疑在珠林玉树前。
凉州词二首·其一
王之涣（唐代）

黄河远上白云间，一片孤城万仞山。
羌笛何须怨杨柳，春风不度玉门关。
寄京口诸友
仇远（元代）

郡邑山川我旧游，归舟千里十年秋。
相逢若问村翁信，贞女沙头狎白鸥。
纳凉明教台
刘攽（宋代）

台上井泉冰冷滑，城隅川色剑光芒。多惭簿领相宽假，全得南风一日凉。
自耕轩歌
欧主遇（明代）

朝舌耕兮暮笔耕，莫知我艰兮聊资生。人喜读书近浮名，我悔读书不能行。

黄钟弃兮瓦釜鸣，季女思饥兮幽人贞。北风寒兮孤月明，我将荒遁兮就学苏门长啸声。
颂古一○一首
释子淳（宋代）

清风吹动钓鱼船，鼓起澄波浪拍天。
堪笑锦鳞争戏水，到头俱被钓丝牵。
次韵王适游真如寺
苏辙（宋代）

江上春雨过，城中春草深。
扰扰市井尘，悠悠溪谷心。
东郊大愚山，自古檐卜林。
微言久不闻，坠绪谁常寻。
道俗数百人，请闻海潮音。
斋罢车马散，万籁俱消沉。
新亭面南山，积雾开重阴。
萧然偶有得，怀抱方愔愔。
我坐米盐间，日被尘垢侵。
不知山中趣，强作山中吟。
对月
徐韦（明代）

愁心化为水，荡漾明月光。将心寄明月，堕地忽成霜。
成都遨乐诗二十一首·元日登安福寺塔
田况（宋代）

岁历起新元，锦里春意早。
诘旦会朋宷，群游候驺导。
像塔倚中会，翚檐结重橑。
随俗纵危步，超若落清昊。
千里如指掌，万象可穷讨。
野阔山势回，寒馀林色老。
遨赏空闾巷，朅来喧往耄。
人物事多閒，车马拥行道。
顾此欢娱俗，良慰羁远抱。
第尤民政疏，无庸答宸造。
酬张仲巽见督龙山之游 其一
郑獬（宋代）

渚宫曾燕菊千枝，落日须将急盏追。料得山花也相爱，使君来晚不嫌迟。
登桂州永宁阁
陶弼（宋代）

五代浮屠阁，危层不易攀。
晓光诸寺塔，晴露别州山。
宿扬州城外
李弥逊（宋代）

舟横城郭绕，缺月疏林杪。
窈窕一溪深，微茫众星小。
忘言对诗书，适意要鱼鸟。
幸此绝纷华，行歌阅昏晓。
蜀葵
韩琦（宋代）

炎天花尽歇，锦绣独成林。不入当时眼，其如向日心。

宝钗知自弃，幽蝶或来寻。谁许清风下，芳醪对一斟。
鹊桥仙·七夕
范成大（宋代）

双星良夜，耕慵织懒，应被群仙相妒。娟娟月姊满眉颦，更无奈、风姨吹雨。
相逢草草，争如休见，重搅别离心绪。新欢不抵旧愁多，倒添了、新愁归去。
闲趣
陆游（宋代）

饭满七缀钵，香凝百衲窗。
雨声酣晓枕，灯烬落秋釭。
疾竖元知遯，天魔亦已降。
超然对儿子，未媿鹿门庞。
腊月二十二日渡湘登道乡台夜归得五绝 其五
张栻（宋代）

湘江岁晚水清浅，橘洲霜后犹青葱。归舟著沙未渠进，且看渔火听疏钟。
雪后望文脊诸峰哦韦苏州门对寒流雪满山之句得两诗
周紫芝（宋代）

雪压寒林春未回，晚山犹带玉崔嵬。谁将旧日韦郎句，貌取郭熙平远来。
随阳雁歌送兄南游
刘商（唐代）

塞鸿声声飞不住，终日南征向何处。大漠穷阴多沍寒，

分飞不得长怀安。春去秋来年岁疾，湖南蓟北关山难。

寒飞万里胡天雪。夜度千门汉家月。去住应多两地情，

东西动作经年别。南州风土复何如，春雁归时早寄书。
闺怨五首 其二
许棐（宋代）

别后相思瘦玉肌，不堪重著看花衣。恨君得似梁间燕，社日辞家社日归。
边韶
徐钧（宋代）

寸晷分阴闲可惜，粪墙朽木责非苛。
便便书腹贪眠昼，免得诸生笑诮麽。
菩提废寺
周弼（宋代）

野寺孤僧住，当春亦掩扉。
晓钟三板去，昏杵一盂归。
古屋垂山榧，幽窗养石韦。
未容行客憩，荒树雨鸠飞。
句：联
苏轼（宋代）

凤凰来仪，嘉禾合穟。
入荆州学四绝句呈昭祖 其二
陈渊（宋代）

拂天乔木映脩廊，满目帘间白苧忙。曾是璧池疏散惯，卧听鸣鼓懒衣裳。
颂古五十五首 其三十三
释绍昙（宋代）

十字街头铺席开，牛溲马勃尽收来。等闲落在名医手，贵贱无非是药材。
将别故居迁小山堂之西偏感赋 其一
庄宇逵（清代）

庭花晻薆树扶疏，惆怅西风别故居。一宿三如留客舍，此行犹自爱吾庐。

嬉游少日情无限，歌哭中年泪有余。易衍克家书肯构，孤儿心事痛何如。
偈颂一百零九首 其六十九
释可湘（宋代）

建法幢，立宗旨。既承师训，合听官差。且宗旨法幢作么生建立。

行船同一命，方屯飞虎于江心。打鼓召三军，又布长蛇于雪岭。

海宇顿清犹带甲，心王亲睹始休兵。
上李丈尚书 其三
王之望（宋代）

蓬室有姝女，颜色耀朝晖。幽独人未识，婵娟心自知。

高堂悬宝人，美丑良不欺。借君一寸光，为妾照蛾眉。

念当有所适，辞亲结罗衣。常恐妾命薄，失身轻薄儿。

安得嬿婉人，白头同所归。
寄题朝宗新楼
叶适（宋代）

昔时师友尚草创，忆子诸父勤磨砻。
春台自令车马绝，桂树未厌铃旗重。
侵云切月绛一炬，拥坐排檐青几峰。
昔云空洞岂无物，读遍五车江水东。
冒宗起招同王芳洲朱章华小集皆戊辰同人
郭之奇（明代）

东南多胜友，如斯复几人。岂惟才力壮，能令气声亲。

披襟明宿才，怀抱各清新。我观时世客，惟思要路津。

世道多荆棘，时心满甲鳞。何如一樽酒，淘洗令其醇。

以兹咸叹息，当杯莫逡巡。且勿谦新贵，亦无骄贱贫。

但作平等意，醒醉总相匀。糟酾共餔歠，此情亦未真。

情钟在我辈，心同是一身。与尔成三益，何妨有四邻。
须菩提赞
释居简（宋代）

洗足已，便趺坐。突然道希有世尊，你当时见个什么。
黄州呈赵使君
孙应时（宋代）

鲁狂不媚世，世亦与我违。
平生怀识察，如公良独稀。
尘沙二十年，孤舟万里归。
见公不忍去，安得长相依。
送长芦都转倪象恺先生归田
丁时显（清代）

共沐恩波数载中，忍看此日去匆匆。铜鱼洲静萍花合，金凤山高栗叶红。

应有素琴调夜月，时闻玄鹤下秋空。南山依旧东篱外，重对秋阴菊数丛。
熊直阁挽诗二首 其一
洪适（宋代）

文石荣三接，君王膝屡前。蒲鞭如汉日，盐筴有苏天。

未上甘泉道，俄开京兆阡。传家文史足，不在一囊钱。
春日同皇甫子循游吉祥寺
程烈（明代）

寻春同出郭，下马问禅栖。
花梵流清霭，云钟度远溪。
山形关塞北，日影树林西。
老衲能留客，归途浑欲迷。
见梅有感一首
王阮（宋代）

十月潇湘尽放梅，南枝仍避北枝开。
客愁无奈春消息，肠断江南驿使来。
驾幸太学
李师德（宋代）

坠典遗经已表章，又传清跸幸胶庠。黄龙绕驾天移仗，白雪分袍士缀行。

况是体元能作圣，更欢稽古效规王。太平盛世文明远，万国儒风自一堂。
丰登者朕之获福歉收者朕之失政出此入彼不能自恕故作近体一律以自遣
玄烨（清代）

喜雨人同我不然，鳃鳃宵旰待丰年。千村时若千村庆，一日恒旸一日愆。

率土盈宁难并得，普天恩泽岂兼全。先忧后乐何能遂，衰景残龄秖自怜。
吾庐吟
邵雍（宋代）

吾庐虽小粗容身，且免轻为僦舍人。
大有世人无屋住，向人檐下索温存。
和祝子寿作诗须索意韵
徐元杰（宋代）

翰墨绝畦径，言词中律度。笔落风雨惊，诗得江山助。

不食烟火语，说到精髓处。升堂必入室，由道谁不户。

达者无后先，成贤特指顾。要亦认意思，初不在章句。

伊欲登坛场，且阔著地步。其中有活法，此理若大路。

所差只毫釐，相去已冠屦。兰室味本同，莲社约此去。

把定心鸿鹄，直须盟鸥鹭。多才夙究明，一见已颖悟。

貂续不胜情，用得以布露。
和石田翁落花诗七首 其六
王建极（明代）

万树飞花绕碧空，韶光应与昔年同。朱帘半卷胭脂雨，绣幕轻摇兰麝风。

燕拂林霞分嫩绿，蝶翻草露湿妖红。玉人推枕春眠起，玉减金松一顾中。
中隐
白居易（唐代）

大隐住朝市，小隐入丘樊。
丘樊太冷落，朝市太嚣喧。
不如作中隐，隐在留司官。
似出复似处，非忙亦非闲。
不劳心与力，又免饥与寒。
终岁无公事，随月有俸钱。
君若好登临，城南有秋山。
君若爱游荡，城东有春园。
君若欲一醉，时出赴宾筵。
洛中多君子，可以恣欢言。
君若欲高卧，但自深掩关。
亦无车马客，造次到门前。
人生处一世，其道难两全。
贱即苦冻馁，贵则多忧患。
唯此中隐士，致身吉且安。
穷通与丰约，正在四者间。
上苍峡
佘翔（明代）

岁暮下滩春上滩，年年高著远游冠。扁舟谁识䲭夷子，满眼风波醉里看。
立春日作
寅保（清代）

袅袅青幡拂画栏，条风有信散严寒。年华不合簪新胜，面目惟须整旧冠。

凤阁记曾书帖子，虎林谁为荐辛盘。阳回两浙东西岸，满眼恩波海样宽。
挽张主簿
李流谦（宋代）

尝闻种德如种木，百年培壅犹不足。
君看牛羊践履行，岂有寸椽撑破屋。
我方撮发访耆旧，已妆定国多阴德。
昆峰荐璧渊出珠，天敕百灵介多福。
后来源委谁导之，刊木濬川君有力。
一官缚死不须说，天定胜人理则必。
鵷鶵览辉下其庭，一举万里群鸟伏。
我耕我获我其食，夸者流涎疑者夺。
桃李荫繁春不留，琼瑰梦断月空白。
煌煌貂冕侈殊渥，尚冀他时贲幽宅。
死而不忘谁者是，呜呼公乎妥沈魄。
寿魏鹤山
吴泳（宋代）

人生瀛海内，中气胚腪之。
真元会清淑，间代储英奇。
扶摇六月息，濯羽於咸池。
冰壶贮虚明，璧玉含清辉。
阿阁引凤巢，小山结桂枝。
肯遗金门步，乞取青藜归。
要福不椒醑，延年不琼糜。
至仁弥尔性，纯嘏无穷期。
观大龙湫作歌
袁枚（清代）

龙湫山高势绝天，一条瀑走兜罗绵。五丈以上尚是水，十丈以下全为烟。

况复百丈至千丈，水云烟雾虽分焉。初疑天孙工织素，雷棱抛掷银河边。

继疑玉龙耕田倦，九天咳唾唇流涎。谁知乃是风水相摇荡，波回澜卷冰绡联。

分明合并忽迸散，业已坠下还迁延。有时软舞工作态，如让如慢如盘旋。

有时日光来照耀，非青非红五色宣。夜明帘献九公主，诸天花散维摩肩。

玉尘万斛橘叟赌，明珠九曲桑女穿。到此都难作比拟，岿然独占宇宙奇观偏。

更怪人立百步外，忽然满面喷寒泉。及至逼近龙湫侧，转复发燥神悠然。

直是山灵有意作游戏，教我亦复无处穷真诠。天台之瀑何狂颠，雁山之瀑何蝉嫣，石门之瀑何喧阗，龙湫之瀑何静妍。

化工事事无复笔，一瀑布耳形万千。要知地位孤高依傍少，水亦变化如飞仙。
采莲
方干（唐代）

采莲女儿避残热，隔夜相期侵早发。
指剥春葱腕似雪，画桡轻早蒲根月。
兰舟尺速有输赢，先到河湾赌何物。
才到河湾分首去，散在花间不知处。
上平江徐侍郎十绝句 其四
曾协（宋代）

并列西京侍从多，吾丘司马岂同科。孤忠祇有囊书在，独见丁宁为偃戈。
睡觉
范成大（宋代）

漏箭声中断角哀，界窗犹有月徘徊。
心兵休为一蚊动，句法却从孤雁来。
漱罢玉池甘似醴，梦余金鼓辩如雷。
夜长展转添许事，推枕萧然一笑咍。
和虞学士登宜春台
郭钰（元代）

万家平地拥高台，窗户层层近日开。鹤致琼花迎帝子，龙持贝叶礼如来。

云依老树秋如画，峡束飞涛雪作堆。惆怅当年歌舞地，碧桃开落几千回。
矾曲至横丹乡道上
陈豫朋（清代）

晓出文州门，幽景恣清玩。鱼鸟无嫌猜，花竹缛烂灿。

行来矾曲无，危境耳目换。山势惊嶙嶒，江流俯瀰漫。

嵚岑孤径垂，欹窄不容䡬。小舆费挽曳，长绳虑中断。

移趾膝拄胸，束缚衣过骭。夹磴百层萝，挺霄千尺干。

魄动怯虚崖，力穷羡飞翰。直上艰萦盘，厥下杳涯岸。

独憩苔石颠，坐久心愈惮。吁嗟日将晡，峨峨始及半。
简张槃斋以国朝四君子文易南华经
刘宰（宋代）

我宋百年间，人物两汉上。
堂堂司马公，奥学迈舒同。
庐陵祖韩司，首以六经唱。
升堂子曾子，功亦司氏抗。
荆舒徇偏见，晚拂天下望。
斯文价金玉，表表足相尚。
一编谁篡聚，百世得宗匠。
晴窗一开卷，璀璨罗万象。
馀功堕毫颖，云烟起千嶂。
老我尤患馀，苦学殊少壮。
适越资间甫，箧笥增冗长。
之子秀儒林，笔力锦江浪。
九原如可作，四子推辈行。
殷勤特送似，或可起遗忘。
潦园有傲吏，所乐在閒旷。
插架有全收，引领祈拜贶。
所志逍遥游，不受鹍鹏诳。
他年子奋飞，荣问日休畅。
濠梁如有意，回首问无恙。
八月下旬观邸报二绝句 其一
洪适（宋代）

黄卷漫穷年，天梯欲上难。闾阎听小子，竞欲裂儒冠。
祈雨部宿呈李金峨大宗伯林鹤胎左宗伯
陈子壮（明代）

自传春仲亲耕籍，天下三农望帝家。星鸟踰时催布谷，铜人刻日候文华。

研池汲井私占策，书案盛香吏报衙。丰泽若随皇念注，难将涓滴压尘沙。
奉和幸长安故城未央宫应制
李乂（唐代）

凤辇乘春陌，龙山访故台。北宫才尽处，南斗独昭回。

肆览飞宸札，称觞引御杯。已观蓬海变，谁厌柏梁灾。

代挹孙通礼，朝称贾谊才。忝侪文雅地，先后各时来。
翟方进
张嵲（宋代）

相君事郡当少时，见谓迟钝遭谩欺。
一从蔡叟问所适，羇游万里来京师。
从冯老姥织屦卖，学问声名从此大。
胡常初毁更见誉，一日超升登掾宰。
男儿立身要自励，旬岁连摧两司隶。
薛公视遇不敢轻，果见登迁居相位。
徒知得意快恩雠，峻文未肯持平例。
九卿先达故郡归，红阳贵倨犹夺气。
忽闻当坐定陵事，惭惧乞骸更见慰。
深穷党友图自安，十有九人同免官。
得君万事无不可，解使众丑成妖娴。
一朝天文示变异，李寻奏记翩然至。
养牛尊酒天上来，万岁之期何可避。
使人致命忽驰去，半道尚书言物故。
十年宠贵一日空，徒见缟衣蒙槛柱。
谁云盖棺事则已，下流众怨何能止。
芋魁饭豆亦云足，至今鸿隙歌鸿鹄。
王法曹歌
佚名（唐代）

前得尹佛子，后得王癞獭。判事驴咬瓜，唤人牛嚼沫。

见钱满面喜，无镪从头喝。常逢饿夜叉，百姓不可活。
象山古刹
黄受益（明代）

高高突起如苍玉，万古名高更幽独。不向金门驾玉舆，却作青山卧乡曲。

昔谈不二法门中，鳌更劫换毗耶空。借问禅僧何处去，长鲸捲浪翻秋风。
读喻叔奇送行六诗
王十朋（宋代）

鄱阳同事九十日，尊酒相呼恨不多。送别六诗诗似杜，绝胜刘子竹枝歌。
赋得登瀛洲
刘才邵（宋代）

天策开王府，仙才聚国英。礼优初辟馆，众羡号登瀛。

凡骨难飞步，神仙遂拟名。冠鳌堪比峻，驭鹤想同轻。

银阙谁云远，金台愧未清。收功归正观，文治播休声。
下云居至瑶田戏赠圆老
王洋（宋代）

山在云中人在山，人居山与白云闲。
也须认得瑶田路，方见青云一望间。
耕甫弟寄示秋怀二章冗不能皆和次韵后章谩见
杜范（宋代）

杜曲传诗书，百年植门户。
汝少秀而贤，中上期可语。
胡然织锦机，未半已投杼。
谢彼游冶徒，前功尚可补。
堕身泥滓中，起秽实自取。
细读玉汝章，此意可近古。
凡物甘以坏，其成在坚苦。
要须心自鞭，勿以言浪许。
它时观厥成，一笑相尔汝。
和骆萝宪分水岭诗 其一
林致诚（宋代）

一自端明去外台，脩途松盖属谁栽。仁心既许推仁政，玉笋清班趁早排。
感怀
陈以豫（清代）

阅尽沧桑两鬓皤，佯狂欲效接舆歌。时逢乱世功名贱，人到中年感慨多。

山草昔曾经雨露，海疆今未息风波。小民已觉流离苦，况值凶荒更奈何。
无量寿佛赞
释慧开（宋代）

乾屎橛兮麻三斤，当阳拈出少知音。
诗人不识自家佛，却向丹青画处寻。
钱神论
鲁褒（魏晋）

有司空公子，富贵不齿，盛服而游京邑，驻驾平市里。顾见綦毋先生，班白而徒行。公子曰：“嘻！子年已长矣，徒行空手，将何之乎？”先生曰：“欲之贵人。”公子曰：“学《诗》乎？”曰：“学矣。”“学《礼》乎？”曰：“学矣。”“学《易》乎？”曰：“学矣。”公子曰：《诗》不云乎：‘币帛筐篚，以将其厚意，然後忠臣嘉宾，得尽其心。’《礼》不云乎：‘男贽玉帛禽鸟，女贽榛栗枣脩。’《易》不云乎：‘随时之义大矣哉！’吾视子所以，观子所由，岂随世哉。虽曰已学，吾必谓之未也。”先生曰：“吾将以清谈为筐篚，以机神为币帛，所谓‘礼云礼云，玉帛云乎哉’者已。”

公子拊髀大笑曰：“固哉！子之云也。既不知古，又不知今。当今之急，何用清谈。时易世变，古今异俗。富者荣贵，贫者贱辱。而子尚质，而子守实，无异于遗剑刻船，胶柱调瑟。贫不离于身名，誉不出乎家室，固其宜也。”

“昔神农氏没，黄帝、尧、舜，教民农桑，以币帛为本。上智先觉变通之，乃掘铜山，俯视仰观，铸而为钱。故使内方象地，外圆象天。大矣哉！”

“钱之为体，有乾有坤。内则其方，外则其圆。其积如山，其流如川。动静有时，行藏有节。市井便易，不患耗折。难朽象寿，不匮象道。故能长久，为世神宝。亲爱如兄，字曰孔方。失之则贫弱，得之则富强。无翼而飞，无足而走。解严毅之颜，开难发之口。钱多者处前，钱少者居后。处前者为君长，在后者为臣仆。君长者丰衍而有余，臣仆者穷竭而不足。《诗》云：‘哿矣富人，哀哉茕独。’岂是之谓乎！”

“钱之为言泉也，百姓日用，其源不匮。无远不往，无深不至。京邑衣冠，疲劳讲肆。厌闻清谈，对之睡寐。见我家兄，莫不惊视。钱之所祐，吉无不利。何必读书，然后富贵。昔吕公欣悦于空版，汉祖克之于赢二。文君解布裳而被锦绣，相如乘高盖而解犊鼻。官尊名显，皆钱所致。空版至虚，而况有实。赢二虽少，以致亲密。由是论之，可谓神物。无位而尊，无势而热。排朱门，入紫闼。钱之所在，危可使安，死可使活；钱之所去，贵可使贱，生可使杀。是故忿诤辩讼，非钱不胜；孤弱幽滞，非钱不拔；怨仇嫌恨，非钱不解；令问笑谈，非钱不发。”

“洛中朱衣，当途之士，爱我家兄，皆无已已。执我之手，抱我终始。不计优劣，不论年纪。宾客辐辏，门常如市。谚云：‘钱无耳，可闇使。’岂虚也哉？又曰：‘有钱可使鬼。’而况于人乎？子夏云：‘死生有命，富贵在天。’吾以死生无命，富贵在钱。何以明之？钱能转祸为福，因败为成。危者得安，死者得生。性命长短，相禄贵贱，皆在乎钱，天何与焉？天有所短，钱有所长。四时行焉，百物生焉，钱不如天；达穷开塞，振贫济乏，天不如钱。若臧武仲之智，卞庄子之勇，冉求之艺，文之以礼乐，可以为成人矣。今之成人者何必然？唯孔方而已。”

“夫钱，穷者能使通达，富者能使温暖，贫者能使勇悍。故曰：君无财，则士不来；君无赏，则士不往。谚曰：‘官无中人，不如归田。’虽有中人，而无家兄，何异无足而欲行，无翼而欲翔？使才如颜子，容如子张。空手掉臂，何所希望？不如早归，广修农商。舟车上下，役使孔方。凡百君子，同尘和光。上交下结，名誉益彰。”

黄铜中方，叩头对曰：“仆自西方庚辛，分王诸国，处处皆有，长沙越嶲，仆之所守。黄金为父，白银为母，铅为长男，锡为嫡妇。伊我初生，周末时也，景王尹世，大铸兹也。贪人见我，如病得医，饥飨太牢，未之逾也。”
芹圃曹君
敦敏（清代）

可知野鹤在鸡群，隔院惊呼意倍慇。雅识我惭褚太傅，高谈君是孟参军。

秦淮旧梦人犹在，燕市悲歌酒易醺。忽漫相逢频把袂，年来聚散感浮云。
踏莎行
钱{宀孙}（宋代）

征雁云深，乱蛩寒浅。惊心怕见年华晚。萧疏堤柳不禁霜，江梅年影清相伴。舞暗香茵，歌阑团扇。月明梦绕天涯远。断肠人在画楼中，东风不放珠帘卷。
渔舟
文天祥（宋代）

一阵飞帆破碧烟，儿郎惊饵理弓弦。
舟中自信娄师德，海上谁知鲁仲连。
初谓悠扬真贼舰，后闻欸乃是渔船。
人生漂泊多磨折，何日山林清昼眠。
五亩园十八题为姚举人作 其四 滴翠岩
徐庸（明代）

初日照岚霏，一岩云草飞。班班千万点，都上越罗衣。
公肃在东南三有书来未报闻其除司直以诗寄贺
史尧弼（宋代）

小试犹为天下平，惠文柱后要无刑。
从今准拟子张传，吾世常司汗简青。
阮郎归 戏李子搢
李俊民（金朝）

江南江北水连云。江山憔悴人。华簪犹拂洛阳尘。

离筵何太频。

歌近耳，酒盈樽。樽前见在身。昨朝骂坐灌将军。近前丞相嗔。
次韵喻叔奇松竹图
王十朋（宋代）

只应王子猷相爱，未许秦皇帝可亲。画我同年作三友，岁寒节操宰官身。
初暑
陆游（宋代）

槐阴清润麦风凉，一枕闲眠昼漏长。
山鹊喜晴当户语，海桐带露入帘香。
酒缘久病常辞酌，茶为前衔偶得尝。
云北云南动游兴，速呼小竖治轻装。
宿茅斋
归子慕（明代）

孤斋悬清夜，孤枕秋虫边。
飒飒松林雨，汩汩流暗泉。
所思在远方，揽衣不能眠。
山半歌者谁，山僧如哀猿。
拄杖歌
释咸静（宋代）

谁人无一条拄杖，我家收底丑模样。彻头彻尾节目深，从生至老筋骸壮。

不须修，何须漆，体段自然成个格。或行或坐尽随身，或倚或携还任力。

抛一抛，卓一卓，三界魔王顿惊愕。雨云雷电匝长空，展尽神通难揣摸。

有时收，有时用，纵夺临机恣拈弄。傥蒙上士入门来，一棒打教知痒痛。

说道理，没人情，动著教伊祸患生。休誇昔日化龙势，谩说当年解虎声。

挑日月，吞乾坤，划开一路涅槃门。大丈夫儿须执捉，一言不契命难存。
题西渠水亭 其四
朱浙（明代）

潇洒前村玉万竿，冥冥江色暮云寒。偶然风摆高枝亚，尽露天南百尺山。
江南好 西湖
项纫（清代）

西湖好，侵晓出春城。花片片飞三月雨，柳荫荫处一声莺。

人在画中行。
伥魂啼血行
张宪（元代）

白面于菟行偃草，雄剑为牙戟为爪。夜越铁关吞九牛，弱妇婴儿眼中饱。

郊原十里吹腥风，白骨塞途秋草红。肝肠挂树野鸦噪，鬼火照城人迹空。

呜呼猎师心力巧，药箭无功机发早。旧魂走抱新魂啼，一夜黑风天亦老。
德孺五丈和之字诗韵难而愈工辄复和成可发一
黄庭坚（宋代）

且然聊尔耳，得也自知之。
独笑真成梦，狂歌或似诗。
照滩禽郭索，烧野得伊尼。
早晚来同醉，僧窗卧虎皮。
哭孟郊
贾岛（唐代）

身死声名在，多应万古传。寡妻无子息，破宅带林泉。

冢近登山道，诗随过海船。故人相吊后，斜日下寒天。
寄题如镜上人房
仇远（元代）

吴城久卜居，归梦只西湖。
花木四时有，尘埃一点无。
看经常戒酒，得句少催租。
尽日坐相对，壁间莲社图。
上时相寿五首 其三
许景衡（宋代）

清净端为物外仙，经纶犹有世间缘。坐令四海浑无事，付与群生大有年。

南极老人今日见，西楼明月夜来圆。吾君万寿公同德，绿发朱颜照冕蝉。
盘洲杂韵上 啸风岩
洪适（宋代）

于菟啸空山，万窍寒风出。堤防飞将军，汉箭有神物。
次韵稼隐告归
方一夔（宋代）

我观大瀛海，天水二清廓。谁麾海若来，乐斗万蛟鳄。

风涛拍屯门，溃作无底壑。鬐鬣竖旂幡，牙角利椎凿。

血人不肯吐，安得留残啄。茫茫溯云槎，日夜失栖泊。

归涂三月粮，囊底馀圭勺。平生崒嵂气，磨淬去隅角。

案空萤已乾，匣闭龙不跃。故衣粘蜃气，未洗瘴雾恶。

尔来出白云，奔走乱车铎。有来證奇字，时扣草玄阁。

高棋固饶人，欲学苦无脚。惟君桑梓英，遇合长落落。

申旦首胥溪，险韵当离酌。勿为松菊挽，来占秋堂幕。
得舍弟琦在京师寄来书
陈琏（明代）

我昨荷天宠，分符别京师。一麾守名郡，素节恒自持。

家山别已久，骨肉重怀思。迢迢川途远，荏苒尺书稀。

沉忧结衷曲，会晤良无期。感此泽中雁，分飞竟何为。

予告应可待，同戏斑斓衣。
雪后小霁撷菊苗荐茗
周紫芝（宋代）

短窗烘日见深明，墙角泥乾路欲成。槐叶索淘春渐近，菊苗荐茗雪初晴。

寒丛且对天随子，大白谁浮阮步兵。愿借芳香明老眼，要翻书叶送馀生。
观杨之美画
梅尧臣（宋代）

天官乘车建朱旗，赤旛前亚风卷披。
二龙缓驾苍髯垂，印箱傍挈文籍随。
双骖推轭如畏迟，行从冠服多威仪。
水官自有真龙骑，两佐并跨鲸尾螭。
步趋群吏怪眼眉，云生海面无端涯。
雷部处上相与期，人身兽爪负鼓驰。
後有同类挟且搥，次执雷镜风囊吹。
青蛇有角鱼足鬐，上下引导神所施。
地官既失不可知，此画传是阎令为。
设色鲜润笔法奇，绢理腻滑鸡子皮。
吴生龙王多裂隳，八轴展玩忘晨炊。
李成山水晓景移，黄荼花竹雀拥枝。
韩干马本模搭时，神骏都失存毫氂。
日高腹枵眼眦眵，邂逅获见何言疲。
厚谢主翁意不衰，他日饱目看无遗。
和汉老弟雪中对梅 其一
虞俦（宋代）

雪样清虚玉样温，桃花粗丑杏花村。可能腊月头开尽，却恐春风眼见昏。
叠嶂
刘子翚（宋代）

益遣归心快，愁霖喜乍晴。
树阴迎马合，波影照人清。
不见云山路，时闻樵斧声。
暮云偏有意，相伴隔溪行。
青云干吕
令狐楚（唐代）

郁郁复纷纷，青霄干吕云。色令天下见，候向管中分。

远覆无人境，遥彰有德君。瑞容惊不散，冥感信稀闻。

湛露羞依草，南风耻带薰。恭惟汉武帝，馀烈尚氛氲。
寄郑润甫提干
戴复古（宋代）

吾乡有佳士，官小患才多。
文可登词苑，直宜居谏坡。
春风能活物，砥柱不随波。
客里喜相遇，飘零柰我何。
示邻曲
陆游（宋代）

北陌东阡好弟兄，耄年幸复主齐盟。
同尝春韭秋菘味，共听朝猿夜鹤声。
百世不忘耕稼业，一壼时叙里闾情。
诸孙识字吾真足，安用鹏抟九万程。
句
陈鹏（宋代）

桔柏江声犹在耳，木瓜园路已侵山。
和僧诜见怀二首 其一
郭祥正（宋代）

城角蓬茅三亩居，空堂唯有一床书。感师相遇怜清淡，若比陶潜尚不如。
招徐宗偃画松石
张祜（唐代）

咫尺云山便出尘，我生长日自因循。

凭君画取江南胜，留向东斋伴老身。
上海
张蕴（宋代）

梦断三更鹤，芦边系短篷。
听潮看海月，坐石受天风。
物至秋而化，年来我亦翁。
长歌相劳事，犹喜此樽同。
苦益菜 其二
韩淲（宋代）

南烹蛙黾颇腥臊，北食羔豚亦太豪。老觉閒身便野蔌，口头虽苦意殊高。
句 其十五
陈轩（宋代）

相看竺国两高士，对立剑潭双老龙。
送别
陈宗道（宋代）

江边出相送，君去我当返。
徘徊未忍还，孤帆夕阳远。
黄冈
赵公豫（宋代）

黄冈临古岸，依谷尽人家。老稚崇清俭，衣冠鄙俗华。

花香幽径僻，鸟噪夕阳斜。俯仰情何寄，烟霞自足誇。
同滕推游朱绯堂二首
许月卿（宋代）

当日朱绯梦，荒烟代鹤城。
斜阳边草色，深树里禽声。
欲雨路微湿，出云山半青。
神游应故里，只欠爱翁亭。
第一百七十一
文天祥（宋代）

天衢阴峥嵘，岁寒心匪他。
平生独往愿，零落首阳阿。
送僧惠思归钱塘
王珪（宋代）

城邑喧喧非所依，忽生秋思满岩扉。
晨趺未雨千花落，晚渡临风一锡飞。
定有鱼龙窥供钵，应无尘土上禅衣。
宝文圣偈谁为争，只恐林泉亦暂归。
寄同病者
白居易（唐代）

三十生二毛，早衰为沉疴。四十官七品，拙宦非由他。

年颜日枯槁，时命日蹉跎。岂独我如此，圣贤无奈何。

回观亲旧中，举目尤可嗟。或有终老者，沉贱如泥沙。

或有始壮者，飘忽如风花。穷饿与夭促，不如我者多。

以此反自慰，常得心平和。寄言同病者，回叹且为歌。
太师相公挽歌词二首
徐铉（宋代）

风流安石在东山，曾许从容妓乐间。
倾盖算来能几日，逝川东去不知还。
北邙原上寒云结，郑国门前晓月弯。
祖奠欲收宝御散，满衣零泪掩衰颜。
游下岩崇封院 其二
程公许（宋代）

石扉深锁一龛云，未必人间只履存。持钵欲寻刘道者，镆铘不在刻舟痕。
将乞归示同志
吴观礼（清代）

别离在俄顷，一刻逾千金。茫茫百端集，匪独悲牙琴。

白日自天百，浮云且勿侵。神仙谅虚语，忠孝珍素心。

但恐同志少，终苦力弗任。掉头已巢父，淮南秋渐深。

不见空中书，祖筵酒重斟。酒酣论古事，涕泪沾衣襟。

圯百一谋面，赤松何日寻。僧寮芋初熟，未解长源簪。

炊粱不就枕，息羽宁入林。岁月积薪暇，陟屺思故岑。

眷言审出处，所愿加砭针。踟蹰乞片语，坐右以为箴。
共城十吟 其四 春郊花开
邵雍（宋代）

桃李正芬敷，花繁覆敝庐。乱香寻密牖，碎影下前除。

静绕昼眠后，轻攀春醉馀。纵然观尽日，谁敢罪狂疏。
偈十首
释正觉（宋代）

牢笼不肯住，呼唤不回头。
古圣不安排，至今无处所。
寄西禅骥无称
释居简（宋代）

凌霄峰顶三年别，信亦不通书不达。怡山素约已休论，更欲染不歌一钵。

鹪鹩一枝在林杪，三穴空嗟秋兔狡。况复疏慵与世乖，乘流却把乌藤拗。

随流入流眼卓朔，胸中泾渭元清浊。曲为今时一线通，老鼠何妨入牛角。

无限旁观皆罔措，它家自有通霄路。此理明明说向谁，笑倒无称老禅虎。
诗偈 其九十二
庞蕴（唐代）

自恨己身痴，有事无人知。横展两脚睡，至晓不寻思。

诸佛为我爷，我是世尊儿。儿今已长大，替父为导师。

父子同宅住，寸步不相离。法身无相貌，世人那得知。
风雨损花
王之道（宋代）

雨多南国惜春归，多谢诗人赋彩菲。
堕白残红无处着，漫随风絮作团飞。
述己叹
于濆（唐代）

不长不成人，及长老逼身。履善本求乐，及善尤苦辛。

如何幽并儿，一箭取功勋。
从家大人祗谒鹍池神道（二首）
方孔炤妻（明代）

一望鲲池几断肠，舆中不语泪千行。
自怜身是裙钗辈，无复年年拜墓傍。
送推刑周梅厓考绩
范嵩（明代）

闽岭风高候雁分，寒生水郭夕阳曛。数株衰柳散疏影，无限离情逐去云。

先生本是濂溪裔，奕叶蜚声谁可俪。早年劝驾入成均，玉雪精神真伟器。

司刑三载迈群英，远携政绩觐神京。万里风云生骥足，一方黎庶拥行旌。

把手邮亭情未巳，山城斜月沈江水。骊驹歌罢酒杯空，笑指前山暮烟紫。

江上梅花扑面清，江村烟树雪初晴。行看高步云霄上，伫听徵书出帝城。
宝香院
王奕（元代）

山如螺髻塔如簪，三面江环一径深。
晓雾拂岩凝蜃气，夜潮归壑听龙吟。
恋凉人坐临流石，带暝禽投隔岸林。
独憾宝香名未称，只就唤作小江心。
陪魏监司游北山
莫矜（明代）

怪石穿云影带岚，昌黎前此辟天南。何期山斗人愈出，胜有戈矛策在函。

豸绣久知霜许烈，鸡香曾否舌为含。中丞到处摇山岳，他日登临意倍酣。
西江月·晚路交游绿酒
葛胜仲（宋代）

晚路交游绿酒，平生志趣青霞。霜风时节近黄花。泛宅舟将益鸟画。

不分两溪明月，夜深只属渔家。今朝清赏寄情涯。肯向萦涂索价。
七才咏题韩滉画卷七首 其四 岑参
弘历（清代）

马上执青简，遥识为参军。清辞留人间，往往如吴均。

诗人多坎坷，流寓剑水滨。胡为别杜老，而追作者群。
五百梅花庵访觉阿上人师
孙周（清代）

言访支公去，杳然云壑深。遥闻一声磬，忽见梅花林。

空外激清响，孤烟生夕阴。前期应不远，风雪辄相寻。
游济渎
李志全（宋代）

水底微茫见贝宫，灵源直与海相通。
雪晴人立冰壶外，春暖鱼游玉鉴中。
鹤反松林巢夜月，神归蓬岛驾天风。
裴公亭上行吟处，佗日重来兴未穷。
太令人田氏挽辞二首
杨万里（宋代）

天竺琼为岫，西湖锦作春。
轻轩过微雨，小宰太夫人。
游鉴年年好，恩封日日新。
如何君氏赠，忽费水穭银。
金陵别方仲坚
黎兆熙（清代）

秣陵三月路如何，料峭东风卷白波。早趁寒潮别君去，过江烟柳雨丝多。
冬晓章上人院
皮日休（唐代）

山堂冬晓寂无闻，一句清言忆领军。琥珀珠黏行处雪，

棕榈帚扫卧来云。松扉欲启如鸣鹤，石鼎初煎若聚蚊。

不是恋师终去晚，陆机茸内足毛群。
晚步溪上暑气亟回用端忞韵
钱时（宋代）

晚行沙渚亟回头，不比人间触热流。
静听双蛙池上月，知心谁似海边鸥。
颂古三十二首
释明辩（宋代）

兜罗绵样硬赘头，河北风流老赵州。
咸处著盐淡添水，轩头一笑更无休。
花朝陈宪副锦侍堂社集
欧大任（明代）

山带当窗柳映门，堂成昼锦正春暄。高阳宅表荀公里，洛下宾游白傅园。

百鸟新声频和曲，万花晴色待开尊。扶携尚可陪巾舄，丘壑能忘雨露恩。
殢人娇（曾韵寿词）
杨无咎（宋代）

露下天高，最是中秋景胜。喜小名银蟾、十分增晕名。嫦娥飞下，见雾鬟风鬓。念八第行景园中，画谁能尽。

慢奏云韶，美字斟仙酝。清不寐、桂香成阵。只愁来夕，又阴晴无准。却待约重圆，后期难问。
用韵叹冬雨回集大三首 其三
曹文晦（元代）

久厌冬深雨，长吟屋漏诗。凄凉乔木下，想象熟梅时。

水没江边鹬，雷翻水底螭。天时犹尔变，人事得无移。
为何参军题乐寿卷
卢龙云（明代）

早岁思鲈类季鹰，曳裾何必记吾曾。俸过六百閒为伴，桃拟三千寿作朋。

谢俗久看娱水石，引年今始颂冈陵。松筠晚节知逾劲，宦业还欣有代兴。
赠幕史粹公罢政归钓鳌台
王凤翀（明代）

宦途清望许谁先，幕府功成遽息肩。老去丹心悬蓟北，归来幽息付溪边。

烟光水色明春酒，浴鹭飞凫绕钓船。人息浮云总身外，一篷疏雨且高眠。
落梅
尤袤（宋代）

清溪西畔小桥东，落月纷纷水映红。
五夜客愁花片里，一年春映角声中。
歌残玉树人何在，舞破山香曲未终。
却忆孤山醉归路，马蹄香雪衬东风。
风流子 送穷
丁澎（清代）

岁庚如月朔，酹君酒、好去莫蹉跎。念处世、无令阮公所笑，为文跎免，季绪之诃。

惟君故、便颔颜佗傺，壮志尽消磨。形影相依，无如我笃，交游割席，孰与卿多。

匆匆君行矣，任浮沉相共、腐鼠涎蜗。须向魉无人地，鬼岛蓬科。

更欲送君天上，诉帝如何。除为祢衡挝，为包胥哭，为渐离筑，为鲁阳戈。

君其择焉，予且倚瑟而歌。
赠郭比部鹏海出守括苍
张萱（明代）

使者黄金出汉京，括苍佳气日峥嵘。山迎露冕官能傲，牧借秋曹境自清。

献赋不烦推北海，撤帷今复见乔卿。三公赐服君家事，不独能高治郡名。
题素尚斋
弘历（清代）

山庄山水佳，天然去雕饰。是斋颜素尚，古风犹可识。

开窗见千峰，对之有所得。挥毫戒繁华，圣人示我则。
阙题
缪烜（清代）

尔乃浣纱女，胡不遇范蠡。可怜倾国貌，只有镜相知。

氓之蚩蚩匹，闻见安所鄙。如入吴王宫，未必非祸水。
赠王凤二山人
李洞（唐代）

山兄望鹤信，山弟听乌占。养药同开鼎，休棋各枕奁。

相逢九江底，共到五峰尖。愿许为三友，羞将白发撏。
白发
白居易（唐代）

雪发随梳落，霜毛绕鬓垂。加添老气味，改变旧容仪。

不肯长如漆，无过总作丝。最憎明镜里，黑白半头时。
次韵费梦得晚秋感怀三首
郭印（宋代）

日落秋风晚，孤心正北飞。
地寒戎马健，天阔塞鸿稀。
翠葆几时复，青山百匝围。
何当身傅羽，绝域问龙衣。
雪后六言二首 其一
范成大（宋代）

雨声和深巷屐，风力到短檠灯。可惜滴残檐雪，从教漂尽河冰。
泉守汪兄内翰惠荔子蕉乾
李正民（宋代）

远使担簦到草堂，泉州太守未相忘。素书岂但寒暄问，篚实仍分果蓏香。

荔子尚滋闽岭露，蕉乾犹带粤林霜。自怜辽鹤归飞倦，咀嚼偏知气味长。
松庭对雪
沈周（明代）

三白触眼喜欲颠，天王继统新改年。岂天厌恶下土浊，以此雪改同皎然。

光照明堂纳祥瑞，一平天下知其权。疾而蒙藏能过厚，卑而令高如进贤。

先时上帑宝珠玉，今恣四野开琼田。何须聚敛自委积，过而不拾贪夫悛。

先时豺虎横食人，空山忍饥今可怜。威能挟天已阘茸，势可炙手还𧐖蜷。

老夫忍冻亦惯事，草庐安抱牛衣眠。庭前孤松有喜色，要与老夫相作缘。
南歌子·席近浑如远
佚名（宋代）

席近浑如远，帘高故放低。偏它能画斗头眉。戴顶烧香铺翠、小能儿。酒伴残妆在，花随秀鬓垂。薄罗小扇写新诗。解下双双罗带、要重题。
春闺病起和黄得之先生作
张献翼（明代）

佳气抱房栊，年华自不穷。
山将眉合翠，花傍镜分红。
晓色罗衣上，春声燕垒中。
犹怜芳树下，无力倚东风。
村居
张舜民（宋代）

水绕陂田竹绕篱，榆钱落尽槿花稀。
夕阳牛背无人卧，带得寒鸦两两归。
庐陵夜望西山
苏升（明代）

遥睇西山景色开，清秋万里绝纤埃。波光似带珠帘影，涧回应从暮雨来。

云外疏钟还自起，树边归雀不相猜。风流千古人何在，尽醉登台得几回。
次韵定慧钦长老见寄八首，并引 其一
苏轼（宋代）

左角看破楚，南柯闻长滕。钩帘归乳燕，穴纸出痴蝇。

为鼠常留饭，怜蛾不点灯。崎岖真可笑，我是小乘僧。
浣溪沙·辛未元夕再和
冯幵（清代）

广陌娇云转夕阴。梦回清恨压孤衾。小明帘户峭寒侵。

火树阑孤花外市，酒杯恼乱病中心。暗尘笼夜月沈沈。
澄虚阁
梅尧臣（宋代）

箘圃隔嚣纷，闲来衣练裙。
槛边生静意，水底见微云。
斜照回晴景，幽芳袭薄薰。
主人多赋咏，不减沈休文。
次韵鼎仪东郊见寄
陆容（明代）

归来无计买青山，身在从渠两鬓斑。
朝退已忘迷柳院，梦回犹忆度榆关。
衰年坐我书千卷，别墅无君屋数间。
小巷闭门心自远，也知随处有商颜。
零陵至祁阳道中
谢光绮（清代）

湘江清见底，尽日好风吹。水派看三合，山形望九疑。

小诗题石壁，大字拓崖碑。不分浯溪胜，舂陵独有之。
翠围院
陆游（宋代）

晓入翠围寺，拥门千万峰。
山空鸟自命，林茂鹿相从。
嫋嫋风中筰，昏昏云外钟。
将归兴未尽，清啸倚长松。
社日僧舍风雨
刘宰（宋代）

借蔬香积共晨炊，客里良辰总不知。孺子从渠均胙肉，南翁无处听巴词。

神鸦得志饱终日，巢燕有心来及时。风雨聒人聋转甚，半钟浊酒可能治。
西乌夜飞
佚名（宋代）

日从东方出，
团团鸡子黄。
夫归恩情重，
怜欢故在旁。
于紫云观赠道士
骆宾王（唐代）

碧落澄秋景，玄门启曙关。人疑列御至，客似令威还。

羽盖徒欣仰，云车未可攀。只应倾玉醴，时许寄颓颜。
因痔痛彻心膂为诗
李坤臣（宋代）

吾道由来贯古今，纖毫不假外推寻。
只因疾病呻吟切，识得平生第一心。
夜中独步
陆游（宋代）

春半寒初退，更阑睡不成。
褰裳偶独起，曳履得徐行。
月上鸟未宿，水深蛙乱鸣。
踟蹰忽已久，残漏下高城。
代春闺
崔液（唐代）

江南日暖鸿始来，柳条初碧叶半开。玉关遥遥戍未回，

金闺日夕生绿苔。寂寂春花烟色暮，檐燕双双落花度。

青楼明镜昼无光，红帐罗衣徒自香。妾恨十年长独守，

君情万里在渔阳。
连日边报稍稀西斋默坐
叶梦得（宋代）

鼓角遥闻出塞声，边风吹雁过高城。疆陲无复戊己尉，盗贼犹怜壬午兵。

岁晚胡床闭深阁，夜长刁斗听连营。便须从此传烽息，要及春农论劝耕。
题光泽王衷赤荣光图乃画红梅带月
王缜（明代）

本是冰霜玉殿栽，谁移春信郢江开。天边霞彩初分派，仙府丹砂暗换胎。

直以河图占造化，剩于鼎鼐认贤才。于今忠赤枝枝盛，从此辉光日日来。
勤道堂
刘攽（宋代）

西秦公子樗名里，南楚真仙漆种园。谁顾世人多大笑，偶题勤道志忘言。
颂古一○一首
释子淳（宋代）

偶尔垂言借问伊，知音争使落今时。
胡笳不犯宫商曲，玉备横时劫外吹。
题听雨堂
吕祖俭（宋代）

王笋参参好弟兄，幽轩共对短灯檠。
抟风万里志将遂，听雨几年心独清。
戯彩奉觞欢正洽，对床欹枕梦初成。
此时细细檐花落，别是一觥风雨报。
秋兴
汪莘（宋代）

闲步水南因水北，仍从山后复山前。
日归海底龙方觉，月到天心虎正眠。
翡翠
刘延世（宋代）

避人忽起鸣衣桁，掠水飞来立钓矶。
静处欲留看不足，翠光点破夕阳归。
玉楼春·雪云乍变春云簇
冯延巳(一说欧阳修)（五代）

雪云乍变春云簇，渐觉年华堪纵目。北枝梅蕊犯寒开，南浦波纹如酒绿。
芳菲次第长相续，自是情多无处足。尊前百计见春归，莫为伤春眉黛蹙。(见春归 一作：得春归)
酬答复州叶教授
项安世（宋代）

象环章甫古冠衣，解佩江边结伴嬉。
应共游童春浴罢，咏歌乔木错薪辞。
偈颂二十五首 其九
释智愚（宋代）

流虹七载夤缘尽，又向天宁理倩窠。脱得驴胎入马腹，皮毛轻重不争多。
奉和太子秋晚诗
萧晔（南北朝）

副君乘暇景，临秋坐北宫。杏梁照初月，莲池引夕风。

清晖洞藻井，流香入绮栊。鹊声时徙树，萤光乍灭空。

凉氛散簟席，露色变林丛。
寄文叔且问畏知近讯五首
赵蕃（宋代）

胸中何止五车书，记诵张巡恐不如。
有意词科不难中，掖垣谏省政须渠。
杂体诗三十首 其二十九 鲍参军昭戎行
江淹（南北朝）

豪士枉尺璧，宵人重恩光。徇义非为利，执羁轻去乡。

孟冬郊祀月，杀气起严霜。戎马粟不暖，军士冰为浆。

晨上城皋坂，碛砾皆羊肠。寒阴笼白日，大谷晦苍苍。

息徒税征驾，倚剑临八荒。鹪鹏不能飞，玄武伏川梁。

铩翮由时至，感物聊自伤。竖儒守一经，未足识行藏。
何处是仙乡
邵雍（宋代）

何处是仙乡，仙乡不离房。
眼前无冗长，心下有清凉。
静处乾坤大，闲中日月长。
若能安得分，都胜别思量。
浣溪沙（次韵王子弁红梅）
侯置（宋代）

倚醉怀春翠黛长。肉红衫子半窥墙。兰汤浴困嫩匀妆。

应为长窥餐绛雪，故教丹颊耐清霜。弄晴飞馥笑冯唐。
被甲
薛季宣（宋代）

儒服便章甫，戎装乍铁衣。几曾生共乐，犹有死同归。

著屦惟何甚，乘车未遽非。愧酬军旅问，先见少知几。
次韵陈廉使见寄
魏观（明代）

三月雰雰雨，曾无两日晴。
旅怀常寂寞，佳节负清明。
野树暮云合，山溪春水平。
彭郎有音信，处处避回兵。
为三府安公题所藏史痴翁图二首 其二 雪景
费宏（明代）

万壑千崖堆玉尘，老松僵立霜皮皴。行人飞鸟不见影，渔蓑揭揭趋江滨。

荒村酒薄鱼可换，径须一醉宁知贫。诗人往往敬画此，不誇锦帐罗醲醇。

使君爱诗复爱画，行吟坐对皆天真。高堂六月苦炎热，披图便觉融心神。

清飙拂座送凉冷，寒岫照眼增嶙峋。欲凭一问茅檐下，或有扃门高卧人。
仙诗五首
吴清妻（唐代）

道启真心觉渐清，天教绝粒应精诚。

云外仙歌笙管合，花间风引步虚声。

□□□□□□□，□君隐处当一星。

□□莲花山头饭，黄精仙人掌上经。

飞鸟莫到人莫攀，一隐十年不下山。

袖中短书谁为达，华山道士卖药还。

日落焚香坐醮坛，庭花露湿渐更阑。

净水仙童调玉液，春宵羽客化金丹。

摄念精思引彩霞，焚香虚室对烟花。

道合云霄游紫府，湛然真境瑞皇家。
题菖蒲废观
许三畏（唐代）

本是安期烧药处，今来改作坐禅宫。数僧梵响满楼月，

深谷猿声半夜风。金简事移松阁迥，彩云影散阆山空。

我来不见修真客，却得真如问远公。
喜雪
韩琦（宋代）

至和乙未夏，二麦死大旱。秋田不下种，熬然六月半。

天意忽垂恻，滂泽遂瀰漫。九谷饱甘滋，时若被溉灌。

一变大有年，农籍脱逋窜。既丰复不雨，累月病乾暵。

骄阳发仲冬，温气袭闾闬。敛输诚无艰，瘥疠恐莫逭。

何期日至前，风怒阴不散。吹开六出花，空际自凌乱。

徐徐失埃氛，稍稍重枝干。移时平瓦陇，逮夕没田畔。

虽下不及尺，近岁亦稀看。瑞谍宜首书，他物乌足冠。

始寤天之神，俾下不可算。小民徒怨咨，一顾回屯难。

君子当信天，夷险存大观。惠奸岂固然，福善终冥判。

吾喜开吾樽，对客共欢叹。一病久诫饮，当席由吾断。

引满且酣歌，轻凛谈间捍。未必不因此，反得摅吾患。
彦礼提宫以诗见招赴惠山登高之集次韵奉酬
喻良能（宋代）

王勃挥毫滕阁上，苏仙把酒华山颠。
去秋相与追清赏，回首匆匆又一年。
送任御史江南发粮以赈河北百姓
张说（唐代）

河朔人无岁，荆南义廪开。将兴泛舟役，必仗济川才。

夜月临江浦，春云历楚台。调饥坐相望，绣服几时回。
秋日阮隐居致薤三十束
杜甫（唐代）

隐者柴门内，畦蔬绕舍秋。盈筐承露薤，不待致书求。

束比青刍色，圆齐玉箸头。衰年关鬲冷，味暖并无忧。
新峰寺元钟
黄本骐（清代）

苍云乱卷群山走，秋风声咽蒲牢吼。鞺鞳噌吰五百年，一钟野牢悬双纽。

拭眼细读腰际铭，钗股缪篆半昏黝。上镌大德九年铸，五字差堪辨跟肘。

我闻奇渥铁木儿，继统忽烈御九有。牛角河山风逐鹿，驹隙沧桑云幻狗。

何如寸莛钟荒隅，山鬼夜拜头陀守。佛龛一镫青荧荧，欲去不去摩挲久。

钟旁老衲坐微笑，云此何足夸不朽。开山旧有唐年钟，阳款阴识昧谁甘。

锈深蒲鸽日留斑，声喑苍鲸秋闭口。古怀触我思茫然，寒箨萧萧下林薮。
念奴娇
吴儆（宋代）

相逢恨晚，人谁道、早有轻离轻折。不是无情，都只为、离合因缘难测。秋去云鸿，春深花絮，风雨随南北。絮飞鸿散，问谁解舀得得。君自举远高飞，知他此去、萍梗何时息。雅阖幽窗欢笑处，回首翻成陈迹。小楷缄题，细行针线，一一重收拾。风花雪月，此生长是思忆。
句
黄子实（宋代）

月穿篷席罅，风轧舵牙声。
遣兴示彦博
李流谦（宋代）

尊酒谁相劝，诗篇子可酬。
临汉惊老大，倚杖笑穷愁。
雨足鸠初歇，风狂蝶未休。
化工专一气，挽首听沉浮。
题申居士霅溪图
韩驹（宋代）

霅溪居士买山图，碧玉峰前碧玉湖。中有一丘容我老，暮年居士肯分无。
江郊亭新成赋诗二十三韵
杨咸亨（宋代）

蜀江千里东南倾，峡门横锁千丈鲸。吴帆蜀楫过如织，府主四海皆弟兄。

城西门前二十里，客去当送来当迎。藤梢橘刺密无路，短亭四壁荒榛荆。

春风淡沱酌客处，我陪后乘同郊行。碧油红旆驻沙尾，连宵急雨鼓不鸣。

元戎玉皇香案吏，俯仰茆屋无乃轻。擘山鞭石相原隰，钉头瓦缝粟缕盈。

伟哉幻书此奇观，丹楹画栋光峥嵘。山长波迥目力短，空濛宜雨高宜晴。

危岚滴翠染窗户，空江倒影翻檐甍。天藏地设久相待，更为佳处得佳名。

梁间横陈大手笔，龙蛇飞动鬼神惊。高斋百篇子美唱，岘山千载羊公情。

试呼小队访新馆，壮游始与盛概并。披云唤月星斗动，放舟闻鹤天水明。

练光渺渺风力壮，叠鼓西上帆东征。舳舻冠盖两叹息，欢谣昼乱渔樵声。

元戎故是活国手，山河指顾风尘清。凄凉三峡小游戏，朴斲丹黝安足程。

明堂梁栋要杞梓，天关一柱须公擎。纷纷故吏万里外，燕雀行庆大厦成。

赋诗抵掌者谁子，夜郎野老杨咸亨。
乙丙也际箸议第九
龚自珍（清代）

吾闻深于《春秋》者，其论史也，曰：书契以降，世有三等；三等也世，皆观其才。才也差，治世为一等，乱世为一等，衰世为一等。

衰世者，文类治世，名类治世，声音笑貌类治世。黑白杂而五色可废也，似治世也太素；宫羽淆而五声可铄也，似治世也希声；道路荒而畔岸隳也，似治世也荡荡便便；人心混混而无口过也，似治世也不议。左无才相，右无才史，阃无才将，庠序无才士，陇无才民，廛无才工，衢无才商，抑巷无才偷，市无才驵，薮泽无才盗；则非但鲜君子也，抑小人甚鲜。

当彼其世也，而才士与才民出，则百不才督也，缚也，以至于戮也。戮也非刀、非锯、非水火，文亦戮也，名亦戮也，声音笑貌亦戮也。戮也权不告于君，不告于大夫，不宣于司市，君大夫亦不任受。其法亦不及于要领，徒戮其心，戮其能忧心、能愤心、能思虑心、能作为心、能有廉耻心、能无渣滓心。又非一日而戮也，乃以渐，或三岁而戮也，十年而戮也，百年而戮也。才者自度将见戮，则蚤夜号以求治；求治而不得，悖悍者则蚤夜号以求乱。夫悖且悍，且睊然眮然以思世也一便己，才不可问矣。向也伦，聒有辞矣。然而起视其世，乱亦竟不远矣。

是故智者受三千年史氏也书，则能以良史也忧忧天下。忧不才而庸，如其忧才而悖；忧不才而众怜，如其忧才而众畏。履霜也屩，寒于坚冰；未雨也鸟，戚于飘摇；痹痨也疾，殆于痈疽；将萎也华，惨于槁木。三代神圣，不忍薄谲士勇夫，而厚豢驽羸，探世变也，圣也至也。
次韵和复古春日五绝句
司马光（宋代）

燕拂人衣絮扑头，红英满地绿阴稠。
残春举目多愁思，休上迢迢百尺楼。
减字木兰花
阮大铖（明代）

春光渐老，流莺不管人烦恼。细雨窗纱，深巷清晨卖杏花。

眉峰雨蹙，画中有个人如玉。小立檐前，待燕归来始下帘。
洋州三十景 其二十九 溪花亭
鲜于侁（宋代）

湖源深可酾，溪水清能照。坐见落花来，不知春色老。
冬至
王守仁（明代）

客床无寐听潜雷，珍重初阳夜半回。天地未尝生意息，冰霜不半鬓毛催。

春添哀线谁能补？岁晚心丹自动灰。料得重闱强健在，早看消息报窗梅。
送杨参政致仕归永嘉兼简宗豫
杨士奇（明代）

杨大夫，起自章逢儒，清涵烱烱冰玉壶。平生胸中书万卷，上溯冰鲁窥唐虞。

年未四十游帝都，朝朝冠佩明庭趋。退陪天官品量天下士，区别高下贤与愚。

缙绅可望不可近，大夫自视澹若无。出佐方岳薇垣居，施政不亟亦不徐。

春风披拂枯槁苏，时雨沾洒惠化敷。闽南八郡五十邑，咏歌鼓舞连道途。

列圣相承三十载，大夫夷险一节终不渝。白发如丝未全老，成功而退合天道。

山林钟鼎固有命，得退还应健时好。五月燕南雨晴早。

清莺啼满绿杨烟，舞蝶翩翩弄芳草。大夫拂袂出都门，我往饯之心懆懆。

逸翮争骞银汉云，蹇驽尚恋天闲皂。雁荡秀拔东海堧，夫容作花浦屿妍。

谢公旧游清境在，解绂可以长周旋。何须吴歌越舞酣高筵，何须丹砂玉屑图永年。

但令俯仰无愧天，任情随意合自然。武英学士清无恙，鹤氅云巾曰来往。

太史行将望聚星，定在斗城华盖上。
访菊
顾逢（宋代）

白发萧萧映帽纱，相扶访菊到山家。
搀先一日东篱醉，要见人间未见花。
吾心四首寄姊丈郭春榆侍郎 其二
王鸿兟（清代）

问青天，面面回风悲。瞻马吾其东，毒龙蟠在泥。挟策从之西，虎口张如箕。

搔首欲唱鹤南飞，大鸟能啄儿。欲题知北游，当路横灵龟。

日月天眼睛，玉川曾有诗。何以空明天，蓦现千重翳。

或者天刘翁，竟被白雀欺。何怪蚩蚩氓，朱颜变为黧。
次韵和台源诸篇九首 其四 叠屏岩
黄庭坚（宋代）

篁竹参天无人行，来游者多蹊自成。石屏重叠翡翠玉，莲荡宛转芙蓉城。

世缘遮尽不到眼，幽事相引颇关情。一炉沈水坐终日，唤梦鹁鸪相应鸣。
送海州卢录事
耿湋（唐代）

之官逢计吏，风土问如何。海口朝阳近，青州春气多。

郊原鹏影到，楼阁蜃云和。损益关从事，期听劳者歌。
杂曲
江总（南北朝）

殿内一处起金房。
并胜余人白玉堂。
珊瑚挂镜临网户。
芙蓉作帐照雕梁。
房栊宛转垂翠幕。
佳丽逶迤隐珠箔。
风前花管扬难留。
舞处花钿低不落。
阳台通梦太非真。
洛浦凌波复不新。
曲中唯闻张女调。
定有同姓可怜人。
但愿私情赐斜领。
不愿傍人相比并。
妾门逢春自可荣。
君面未秋何意冷。
圣祖仁皇帝挽辞 其四
顾成天（清代）

京国游踪出塞垣，九重犹想对临轩。悲魂恍惚惊魂定，闻道新皇已改元。
鲒{鱼奇}唐乡贡丈置酒悟空寺见款
戴表元（宋代）

南宫通籍唐先辈，白发天寒海上洲。
五鼎已推华屋梦，一尊犹及少年游。
桃源有吏今安避，铜雀何人死亦休。
祗羡龙锺老禅伯，倚栏无语看沙鸥。
登凤凰台
李龏（金朝）

缭垣桐数树，知是阿谁栽。鸣凤久不至，游人空自来。

春声归百鸟，古意薄层苔。缥缈三山外，离云扫弗开。
兰亭诗二首 其二
王肃之（魏晋）

嘉会欣时游，豁尔畅心神。吟咏曲水濑，渌波转素鳞。
游罗浮肩舆上望黄龙洞寄怀庞弼唐二首 其二
湛若水（明代）

云起含阳也共门，乾坤一体本浑浑。合将一点程门意，四百峰头月下论。
题李倚衡所藏边伯京萱竹图
黄镇成（元代）

金谷园西锦水东，紫丝云暖露华浓。琴中写得江南意，翠绕巫山十二峰。
上巳日万岁池上呈程咏之提刑
范成大（宋代）

浓春酒煖绛烟霏，涨水天平雪浪迟。绿岸翻鸥如北渚，红尘跃浪似西池。

麦苗剪剪尝新面，梅子双双带折枝。试比长安水边景，只无饥客为题诗。
送王牧往吉州谒王使君叔
李嘉祐（唐代）

细草绿汀洲，王孙耐薄游。
年华初冠带，文体旧弓裘。
野渡花争发，春塘水乱流。
使君怜小阮，应念倚门愁。
小秦王 蔷薇
吴沄（清代）

粉墙高处遍蔷薇。烂漫红英映夕晖。月下朦胧疑覆锦，赚郎收拾刺郎衣。
发桐江驿
韩守益（明代）

早发梧江驿，新晴宿雨收。暖风寒食后，啼鸟绿阴稠。

到处停兰棹，逢人问象州。堤防多鼠盗，终夜整戈矛。
登太华寺大悲阁望滇池作
李澄中（清代）

香台高拥万山平，无数烟云绕涧生。杯底岚光浮太华，檐前秋色挂昆明。

空馀战垒悲戎马，似有霜风动石鲸。我醉欲留归路晚，满湖鸥鹭棹歌声。
春日即事
朱熹（宋代）

郊园卉木丽，林塘烟水清。闲栖众累远，览物共关情。

憩树鸟啼幽，缘原草舒荣。悟悦心自遣，谁云非达生。
再和杨公济梅花十绝
苏轼（宋代）

洗尽铅华见雪肌，要将真色斗生枝。
檀心已作龙涎吐，玉颊何劳獭髓医。
谒金门（带湖新月）
韩淲（宋代）

云外月。画出一痕清绝。梅已飘零桃未发。带湖烟水阔。

汀渚尚留微雪。不恨酒融歌歇。老我多情胶漫结。半醒空自说。
知风草
王佐（汝学）（明代）

造化无端亦有偏，世间无限好英贤。何如小草无情物，独与天机测妙玄。
酬张明府
施肩吾（唐代）

潘令新诗忽寄来，分明绣段对花开。

此时欲醉红楼里，正被歌人劝一杯。
送罗正之为两浙提刑
邹浩（宋代）

沧溟可枯山可移，公心独与天地期。田间经术入州县，所至父地均儿嬉。

明明日月照肝胆，谓言吾民方阻饥。回车为我作丰岁，要令国体无疮痍。

买臣郡去不持节，季真逸请非康时。几年梦想在松槚，再拜一觞今得之。

乡人拥路识忠孝，雅慰平生良可知。恩光到此何以报，行矣二浙如王畿。
奉酬中书相公至日圆丘摄事合于中书后阁宿斋…之作
裴度（唐代）

翼亮登三命，谟猷本一心。致斋移秘府，祗事见冲襟。

皓月当延阁，祥风自禁林。相庭方积玉，王度已如金。

运偶唐虞盛，情同丙魏深。幽兰与白雪，何处寄庸音。
劝蚕
孔毓玑（清代）

同为浙中人，应识浙中事。嘉湖有布更缫丝，桑叶油油遍墟里。

五月新丝蚕事成，办公先自官租始。更有余赀日用饶，女嫁男婚取诸此。

桐江西来习俗移，土瘠民贫人懈驰。我是父母斯民责，循行敢惮临郊鄙。

既怪耕氓只待天，还嗟女手忘生理。夏挥团扇冬携炉，辜负天公付十指。

东隅旧有桑园名，微行芜没空山里。我遣平头赴彼都，购得桑秧五千纪。

分播民间着意栽，森森弱植倾桃李。利赖犹需三五年，经营成局今朝起。

预求并剪萝繁枝，下饼担泥勤省视。籧筐曲薄制坚完，早请蚕师蓄蚕子。

何须作过觅蝇头，急切归家谋娣姒。细检当年旧志书，纺绩生涯似祖妣。

轧轧机声浃比闾，衣丰食足兴百礼。我虽旦晚赋归田，神游叹羡常风美。
送李似举尚书帅桂州二首
曾几（宋代）

整整三朝玉笋班，几年流落奉祠官。
不令归曳尚书履，亦合先登大将坛。
从昔南荒除帅重，只今西顾倚公宽。
长途不惜身为御，欲上龙门自作难。
渔父
张志和（唐代）

八月九月芦花飞，南谿老人重钓归。
秋山入帘翠滴滴，野艇倚槛云依依。
却把渔竿寻小径，闲梳鹤发对斜晖。
翻嫌四皓曾多事，出为储皇定是非。